3
इस्राएली लोग को यरदन पार करनो
1 यहोशू सुबेरे उठ्यो, अऊर सब इस्राएली लोगों ख ले क शित्तीम सी निकल क यरदन नदी को किनारे आयो; अऊर हि ओन पार जान सी पहले वहांच मुक्काम करयो। 2 अऊर तीन दिन को बाद सरदारों न छावनी को बीच जाय क 3 प्रजा को लोगों ख या आज्ञा दी, “जब तुम्ख अपनो परमेश्वर यहोवा को वाचा को सन्दूक* अऊर ओख उठायो हुयो लेवी याजक ख भी देख लेवो, तब अपनी जागा सी निकल क ओको पीछू चलो, 4 पर ओको अऊर तुम्हरो बीच म दोय हजार हाथ को अन्तर रहे; तुम सन्दूक को जवर मत जाओ। ताकी तुम देख सको कि कौन्सो रस्ता सी तुम्ख चलनो हय, कहालीकि अब तक तुम यो रस्ता पर नहीं आयो होतो।”
5 फिर यहोशू न लोगों सी कह्यो, “तुम अपनो आप ख पवित्र करो; कहालीकि कल को दिन परमेश्वर तुम्हरो बीच म अद्भूत काम करेंन।” 6 तब यहोशू न याजकों सी कह्यो, “वाचा को सन्दूक उठाय क प्रजा को आगु आगु चलो।” तब हि वाचा को सन्दूक उठाय क आगु आगु चलन लग्यो।
7 तब परमेश्वर न यहोशू सी कह्यो, “अज को दिन सी मय इस्राएलियों को जवर तोरी प्रशंसा करनो सुरू करूं, तब हि जान लेयेंन कि जसो मय मूसा को संग रहत होतो वसोच मय तोरो संग भी हय। 8 अऊर तय वाचा को सन्दूक उठावन वालो याजकों ख या आज्ञा दे, ‘जब तुम यरदन नदी को किनार पहुंचो, तब यरदन नदी म खड़ो होय जावो।’ ”
9 तब यहोशू न इस्राएली लोगों सी कह्यो, “जवर आय क अपनो परमेश्वर यहोवा को वचन सुनो।” 10 अऊर यहोशू कहन लग्यो, “येकोसी तुम जान लेवो कि जीन्दो परमेश्वर तुम्हरो बीच म हय, अऊर ऊ तुम्हरो सामने सी कनानियों, हित्तियों, हिब्बियों परिज्जियों, गिर्गाशियों, एमोरियों, अऊर यबूसियों ख उन्को देश सी निकाल देयेंन। 11 देखो, पूरी धरती पर की परमेश्वर को वाचा को सन्दूक तुम्हरो आगु आगु यरदन म जानो परच हय। 12 येकोलायी अब तुम इस्राएल को गोत्रों म सी बारा आदमियों ख चुन लेवो, हि एक गोत्र म सी एक आदमी हो। 13 अऊर जो समय पूरी धरती को प्रभु यहोवा की वाचा को सन्दूक उठावन वालो याजक यरदन नदी को पानी म पाय रखेंन, ऊ समय यरदन नदी को बहतो हुयो पानी रूक जायेंन, अऊर ढेर होय क ठहर जायेंन।”
14 फसल को समय होतो नदी म बहुत बाढ़ होतो येकोलायी जब प्रजा को लोगों न अपनो तम्बुवों सी यरदन नदी पार जान लायी निकल्यो, अऊर याजक वाचा को सन्दूक उठायो हुयो प्रजा को आगु आगु चल्यो, 15 अऊर सन्दूक ख उठावन वालो यरदन नदी पर पहुंच्यो, अऊर सन्दूक को उठावन वालो याजकों को पाय यरदन नदी को पानी म डुब गयो यरदन नदी को पानी त कटनी को समय को सब दिन अपनो तट को ऊपर ऊपर बह्यो करय हय, 16 तब जो पानी ऊपर को तरफ सी बहत आवय हय ऊ बहुत दूर, मतलब आदाम नगर को जवर जो सारतान नगर को जवर रूक क एक ढेर भय गयो, अऊर दीवार जसो उठ्यो रह्यो, अऊर जो पानी अराबा को सागर जो मृत सागर भी कह्यो जावय हय, ओको तरफ बहत जात होतो, ऊ पूरो रीति सी सूख गयो; अऊर प्रजा को लोग यरीहो को सामने पार उतर गयो। 17 अऊर याजक यहोवा की वाचा को सन्दूक उठायो हुयो यरदन को बीचों बीच पहुंच क जागा पर स्थिर खड़ो रह्यो, अऊर सब इस्राएली जागाच जागा पार उतरतो रह्यो, आखरी म ऊ पूरी जाति को लोग यरदन नदी पार भय गयो।
* 3:3 पट्टियों पर लिखी दस आज्ञायों सी भरयो सन्दूक