21
याजकों की पवित्रता
1 फिर परमेश्वर न मूसा सी कह्यो, “हारून को टुरा जो याजक हय उन्कोसी कहजो कि तुम्हरो लोगों म सी कोयी भी मरेंन, त ओको वजह तुम म सी कोयी अपनो ख अशुद्ध नहीं करे; 2 अपनो जवर को कुटुम्बियों, मतलब माय, बाप, टुरा, टुरी, यां भाऊ को लायी, 3 या अपनी कुंवारी बहिन जेको बिहाव नहीं भयो होना, जिन्को जवर को सम्बन्ध हय; जेको कोयी पति नहाय उन्को लायी अपनो ख अशुद्ध कर सकय हय। 4 पर याजक होन को वजह अपनो लोगों म मुखिया हय, येकोलायी ऊ अपनो आप ख असो अशुद्ध नहीं करे कि अपवित्र होय जाय।
5 “याजक अपनो मुंड को बाल नहीं मुंडाये, अऊर नहीं अपनी दाढ़ी मुंडाये, अऊर नहीं अपनो शरीर पर चिरा लगवाये। 6 हि अपनो परमेश्वर लायी पवित्र बन्यो रहे, अऊर अपनो परमेश्वर को नाम अपवित्र नहीं करे; कहालीकि हि प्रभु की भेंट ख जो उन्को परमेश्वर को भोजन आय, चढ़ायो करय हय; यो वजह हि पवित्र बन्यो रहेंन। 7 हि वेश्या यां भ्रष्ट बाई सी बिहाव नहीं करे, अऊर नहीं छोड़ी हुयी बाई सी बिहाव करे; कहालीकि याजक अपनो परमेश्वर लायी पवित्र होवय हय। 8 येकोलायी तय याजक ख पवित्र मानो, कहालीकि ऊ तुम्हरो परमेश्वर को भोजन चढ़ायो करय हय; येकोलायी ऊ तोरी नजर म पवित्र ठहरे; कहालीकि मय यहोवा, जो तुम्ख पवित्र करू हय, मय पवित्र हय। 9 ✡अऊर याजक की टुरी वेश्या बन क अपनो आप ख अपवित्र करेंन, त वा अपनो बाप ख अपवित्र ठहरावय हय; ओख आगी म जलायो जाय।
10 “जो अपनो भाऊवों म महायाजक होना, जेको मुंड पर अभिषेक को तेल डाल्यो गयो होना, अऊर जेको पवित्र कपड़ा पहिनन लायी संस्कार करयो गयो होना ऊ अपनो मुंड को बाल बिखरन नहीं देयेंन, अऊर नहीं अपनो कपड़ा फाड़े; 11 अऊर नहीं कोयी लाश को जवर जाय, अऊर नहीं अपनो बाप यां माय को वजह अपनो ख अशुद्ध करे; 12 अऊर ऊ पवित्र जागा सी बाहेर नहीं जाये, अऊर नहीं अपनो परमेश्वर को पवित्र जागा ख अपवित्र ठहराये; कहालीकि ओको पर अपनो परमेश्वर को अभिषेक को तेल डाल्यो गयो हय; मय परमेश्वर आय। 13 अऊर ऊ कुंवारी बाई सीच बिहाव करे। 14 जो विधवा, यां छोड़ी हुयी, यां भ्रष्ट, यां वेश्या होना, असी बाई सी ऊ बिहाव नहीं करे, ऊ अपनोच लोगों को बीच म की कोयी कुंवारी टुरी सी बिहाव करे। 15 अऊर ऊ अपनी सन्तान ख अपनो लोगों म अपवित्र नहीं करे; कहालीकि मय ओको पवित्र करन वालो परमेश्वर आय।”
16 फिर परमेश्वर न मूसा सी कह्यो, 17 “हारून सी यो कहजो तोरो वंश म पीढ़ी सी पीढ़ी तक यदि कोयी म कोयी शारीरिक दोष होना, त ऊ अपनो परमेश्वर को भोजन चढ़ावन लायी जवर नहीं आयेंन। 18 कोयी आदमी जेको म शारीरिक दोष होना ऊ जवर नहीं आये, चाहे ऊ अन्धा होना, चाहे लंगड़ा, चाहे चपटी नाक वालो होना, चाहे ओख कुछ जादा अंग होना, 19 यां ओको पाय, यां हाथ विकलांग होना, 20 यां कुबड़ो, यां ठिंगनो होना, यां ऊ आदमी ख खुजली होना, यां ऊ नपुसक होना; 21 हारून याजक को वंश म सी जेको म शारीरिक दोष हय ऊ प्रभु लायी होमबलि चढ़ावन लायी जवर नहीं आये; जो दोषयुक्त हय ऊ कभी भी अपनो परमेश्वर को भोजन चढ़ावन लायी जवर नहीं आये। 22 ऊ अपनो परमेश्वर को पवित्र अऊर परमपवित्र दोयी तरह को भोजन खाये, 23 पर ओको दोष को वजह ऊ नहीं बीचवालो परदा को अन्दर आये अऊर नहीं वेदी को जवर, जेकोसी असो नहीं होय कि ऊ मोरो पवित्र जागा ख अपवित्र करे; कहालीकि मय उन्को पवित्र करन वालो परमेश्वर आय।”
24 येकोलायी मूसा न हारून अऊर ओको टुरावों ख अऊर सब इस्राएलियों ख या बाते कहीं।
✡ 21:9 प्रकाशितवाक्य 17:16