आमोस
आमोस
परिचय
या किताब म आमोस को भविष्य सूचक संदेश हय। आमोस एक जनावर चरावन वालो १:१ अऊर एक किसान ७:१४ होतो। तब परमेश्वर न ओख अपनो भविष्यवक्ता बनन लायी बुलायो। आमोस तकोआ देश म होतो जो यहूदा को दक्षिनी राज्य म होतो, पर ओको बहुत सो संदेश उत्तर को इस्राएल राज्य को लायी होतो। आमोस न तब भविष्यवानियां करी जब उज्जियाह यहूदा को राजा होतो अऊर यारोबाम दूसरो इस्राएल को राजा होतो। यो लगभग ७५० ई. स. पहले की बात आय।
आमोस न पहले दोय अध्यायों म कयी राष्ट्रों को खिलाफ न्याय की भविष्यवानी करी, पर ओको बहुत सो संदेश इस्राएल को लायी होतो। यो इस्राएल को लायी समृद्धि को समय होतो। ऊ समृद्धि को दौरान हि परमेश्वर ख भूल गयो अऊर गरीबों को संग बुरो व्यवहार करयो २:६। येकोलायी परमेश्वर को न्याय उन्ख गुलाम बनाय क लिजानो होतो ७:१७। फिर भी परमेश्वर न वादा करयो की ऊ परमेश्वर को लोगों ख उन सब दूसरो देशों पर फिर सी जीत हासील करन म मदत करेंन जिन पर उन्न अतीत म शासन करयो होतो ९:१२।
रूप-रेखा
पहिलो वचन म आमोस अपनो परिचय देवय हय।
फिर अध्याय १ अऊर २ को बाकी हिस्सा म ऊ कयी राष्ट्रों पर फैसला सुनावय हय। १–२
अध्याय इस्राएल को न्याय अऊर गुलामी को बारे म बात करय हय। ३:९-११
आखरी म, अध्याय म, परमेश्वर बच्यो विश्वासियों ख इस्राएल म वापस लावन को वादा करय हय। ९:१२-१५
1
1 तकोआवासी आमोस जो जनावर चरावन वालों होतो, ओको यो वचन आय जो ओन यहूदा को राजा उजिय्याह को, अऊर योआश को टुरा इस्राएल को राजा यारोबाम को दिनों म, भूईडोल सी दोय साल पहिले, इस्राएल को बारे म दर्शन देख क कह्यो :
2 “यहोवा सिय्योन सी गरजेंन , अऊर यरूशलेम सी अपनो शब्द सुनायेंन ; तब चरवाहों की चराइयाँ विलाप करेंन , अऊर कर्मेल पहाड़ की सेंडी झुलस जायेंन।”
इस्राएल को पड़ोसी राज्यों को न्याय
अराम
3 यहोवा यो कह्य हय : दमिश्क को तीन का, बल्की चार अपराधों को वजह मय ओकी सजा नहीं छोड़ूं; कहालीकि उन्न गिलाद ख लोहा को दांवन वालो अवजारों सी रौंद डाल्यो हंय। 4 येकोलायी मय हजाएल को किल्ला म आगी लगाऊं , अऊर ओकोसी बेन्हदद को किल्ला भी जर क भस्म होय जायेंन। 5 मय दमिश्क को द्वारों ख तोड़ डालूं , अऊर आवेन नाम की तरायी को रहनवालों ख अऊर बेतएदेन को घर म रहनवालो राजदण्डधारी ख नाश करूं; अऊर अराम को लोग गुलाम होय क कीर ख जायेंन, यहोवा को योच वचन आय।
पलिश्तिया
6 यहोवा यो कह्य हय : “गाजा को बार बार करयो हुयो अपराधों को वजह मय ओकी सजा नहीं छोड़ूं; कहालीकि हि सब लोगों ख बन्दी बनाय क ले गयो कि उन्ख एदोम राज्य को वश म कर दे। 7 येकोलायी मय गाजा नगर की दीवाल म आगी लगाऊं अऊर ओको सी ओको किल्ला जर क भस्म होय जायेंन। 8 मय अशदोद नगर को रहनवालों ख अऊर अश्कलोन नगर को राजा ख भी नाश करूं; मय अपनो हाथ एक्रोन को खिलाफ चलाऊं, अऊर बच्यो पलिश्ती लोग नाश होयेंन, परमेश्वर यहोवा को योच वचन आय।”
सोर
9 यहोवा यो कह्य हय सोर को बार बार करयो हुयो अपराधों को वजह मय ओकी सजा नहीं छोड़ूं; कहालीकि ओन सब लोगों ख गुलाम बनाय क एदोम को वश म कर दियो अऊर भाऊ को संग को करी हुयी वाचा ख याद नहीं करयो। 10 येकोलायी मय सोर को नगर को किल्ला ख आगी लगाऊं, अऊर ओकोसी ओको किल्ला भी भस्म हो जायेंन।
एदोम
11 “यहोवा यो कह्य हय एदोम को बार बार करयो हुयो अपराधों को वजह मय ओकी सजा नहीं छोड़ूं ; कहालीकि ओन अपनो भाऊ ख तलवार पकड्यो हुयो भगायो अऊर कुछ भी दया नहीं करी, पर गुस्सा सी उन्ख लगातार फाड़तच रह्यो, अऊर अपनो गुस्सा ख हमेशा लायी बनाये रह्यो। 12 येकोलायी मय तेमान शहर म आगी लगाऊं, अऊर ओको सी बोस्रा को किल्ला भस्म हो जायेंन।”
अम्मोन
13 यहोवा यो कह्य हय : “अम्मोन को बार बार करयो हुयो अपराधों को वजह मय ओकी सजा नहीं छोडूं कहालीकि ओन अपनी सीमा ख बढ़ावन लायी गिलाद की गर्भवती बाइयों को पेट चीर डाल्यो। 14 येकोलायी मय रब्बा नगर को किल्ला म आगी लगाऊं, अऊर ओको सी ओको भवन भी भस्म होय जायेंन। ऊ युद्ध को दिन म ललकार होयेंन, ऊ आन्धी बल्की माट्या को दिन होयेंन; 15 अऊर उन्को राजा अपनो अधिकारी समेत गुलामी म जायेंन,” यहोवा को योच वचन आय।